Dokters krap kop ná seun bebloed uit see komSam Kanizay (Foto: Australia Pool via AP) Dokters en mariene deskundiges van Melbourne in Australië krap behoorlik kop nadat ŉ 16-jarige seun deur onbekende see-organismes op sy bene “aangeval” is en in ŉ bebloede toestand na ŉ hospitaal gehaas moes word. Sam Kanizay het aan The Guardian vertel hy het Saterdag ná ŉ sokkerwedstryd besluit om vinnig in die seewater by Brighton af te koel voor hy huis toe sou gaan. Minder as ’n halfuur later was Kanizay se onderbene in bloed bedek nadat klein organismes, soortgelyk aan bloedsuiers, aan sy bene geklou en hom stukkend gebyt het. Jarrod Kanizay, die 16-jarige se pa, het aan Daily Mail gesê hy kon nie daarin slaag om die bloeding te stop nie, en het daarom met hom na ŉ hospitaal gehaas. Kanizay het aan die hospitaal gesê hy het aanvanklik gedink hy het sy voet op ŉ klip gestamp, maar het gou besef dat dit nié die geval is nie omdat die bloeding op albei sy bene eweredig van sy enkel tot sy tone versprei het. “Daar was plasse bloed op die vloer by die hospitaal. Toe die personeel sy bene skoonvee sodat hulle na die bytmerke kon kyk, het dit net aanhou bloei. Die mediese personeel het egter nie geweet hoe om die bytmerke te behandel nie, omdat hulle nie kon uitpluis presies wat die oorsaak van die merke en die omvangryke bloeding was nie,” het Jarrod gesê. Volgens hom het sy seun se bene honderde klein gaatjies gehad wat deurentyd aanhou bloei het. “Die mediese personeel was gefassineer deur die voorval, maar kon steeds nie met ŉ antwoord vorendag kom nie. Niemand kan vir ons sê watter organismes dit is of waar hulle vandaan kom nie.” Sam Kanizay (Foto: Australia Pool via AP) Alistair Poore, ŉ marinebioloog aan die Universiteit van New South Wales, het aan dié webwerf vertel hy het nog nooit in sy loopbaan iets soortgelyks teëgekom nie. Hy sê die bytmerke is waarskynlik deur seeluise veroorsaak, maar dat só ’n voorval nog nooit volgens sy kennis aangemeld is nie. Jarrod het Sondag ná die voorval ŉ net met aas in dieselfde water by Brighton gaan gooi in die hoop om sommige van die organismes in die net te vang. Volgens hom het dieselfde organismes “soos bloedsuiers” aan die vleis geklou en “al die bloed uit die vleis gesuig”. “Dit is organismes soortgelyk aan miet. Dit moet dieselfde diertjies wees wat ook aan sy bene geklou en dit stukkend gebyt het. Wat duidelik is, is dat dié organismes aan vleis klou en die bloed uitsuig,” het hy gesê. Die organismes word tans in ŉ laboratorium in Melbourne ondersoek. Sam is Sondagaand vir ŉ tweede aand in die hospitaal gehou vir observasie, maar sal na alle verwagting Maandagmiddag ontslaan word.